**Informatīvais ziņojums “Par 2018. gada 15. februāra Eiropas Savienības Izglītības, jaunatnes, kultūras un sporta ministru padomē izskatāmajiem Izglītības un zinātnes ministrijas kompetencē esošajiem jautājumiem”**

2018. gada 15. februāra Eiropas Savienības (turpmāk – ES) Izglītības, jaunatnes, kultūras un sporta ministru padomes darba kārtībā plānotas divas izglītības ministru diskusijas:

**1.** **Prezidentūras diskusiju dokuments “Turpmākie pasākumi saistībā ar izglītības aspektiem Eiropadomes 2017. gada 14. decembra secinājumos”**

2017. gada 14. decembra Eiropadomē valstu un valdību vadītāji pauda apņemšanos un politisko gribu virzīt izglītības darba programmu Eiropā. Lai gan *“dalībvalstis esot atbildīgas par šīm jomām, tomēr daudz ko var sasniegt kopīgā darbā, pilnīgā respektējot subsidiaritātes un proporcionalitātes principus”*, tādējādi tika pausts aicinājums īstenot vairākas konkrētas iniciatīvas, kā arī Eiropas Komisija (turpmāk – EK), Padome un dalībvalstis arī tika aicinātas izskatīt citus iespējamus pasākumus, kas risinātu dažas no galvenajām problēmām, ar ko saskaras izglītības joma.

Eiropadomes secinājumos ietvertie izglītības jautājumi:

* veicināt mobilitāti un apmaiņas, tostarp, izmantojot būtiski stiprinātu, iekļaujošu un paplašinātu programmu “Erasmus+”;
* stiprināt stratēģiskās partnerības starp augstākās izglītības iestādēm visā ES un mudināt līdz 2024. gadam izveidot aptuveni divdesmit “Eiropas universitātes”, proti, augšupēji veidotus universitāšu tīklus visā ES, kas studentiem ļautu iegūt diplomu, apvienojot studijas vairākās ES valstīs, un sekmēs Eiropas universitāšu starptautisko konkurētspēju;
* sekmēt valodu mācīšanos, lai vairāk jauniešu līdzās savai dzimtajai valodai runātu vēl vismaz divās Eiropas valodās;
* veicināt studentu mobilitāti un līdzdalību izglītības un kultūras aktivitātēs, tostarp, izmantojot “Eiropas studenta karti”;
* veicināt dalībvalstu sadarbību saistībā ar augstākās izglītības un vidējās izglītības diplomu savstarpēju atzīšanu attiecīgajā ietvarā.

Digitālo pāreju paātrina tādu jauno tehnoloģiju straujā virzība kā mākslīgais intelekts, mākoņdatošana un blokķēde. Izglītības sistēmās būtu maksimāli jāizmanto digitālās iespējas un jāsniedz jaunas iespējas mūsu sabiedrībai.

Diskusijām izvirzītie jautājumi:

1. Kā būtu jāturpina darbs, lai gūtu rezultātus Eiropadomes 2017. gada 14. decembra secinājumos minētajās konkrētajās iniciatīvās?

2. Kādi pasākumi būtu jāapzina un jānosaka kā prioritātes, lai pievērstos digitalizācijai un īstenotu iekļaujošu, uz mūžizglītību balstītu un inovācijas virzītu pieeju izglītībā?

**Latvijas pozīcija:**

Latvija atbalsta izglītības ministru diskusijai izvēlēto tēmu, ņemot vērā uzsāktās daudzās iniciatīvas Eiropas izglītības telpas izveidei pēc Gēteborgas samita.

Lai gan priekšlikums šobrīd vēl ir neskaidrs, Latvija kopumā atbalsta Eiropas universitāšu tīkla iniciatīvas pakāpenisku attīstību, ņemot vērā potenciālos ieguvumus, ko tas varētu dot, lai paaugstinātu augstākās izglītības kvalitāti un konkurētspēju visā Eiropā.

Jautājumā par savstarpēju diplomu atzīšanu vispārējā izglītībā, Latvija uzskata, ka turpmākajai rīcībai jābūt pakāpeniskai, izsvērtai un tai būtu jābalstās uz brīvprātīguma principu. ES dalībvalstis ir patstāvīgas izglītības satura izveidē, kuru tās veido atbilstoši nacionālajām prioritātēm un situācijai. Sākotnēji varētu izstrādāt priekšlikumu vienotai atestāta pielikuma formai, līdzīgi kā augstākajā izglītībā, kas paskaidrotu apgūto zināšanu, prasmju un iemaņu apjomu un vērtēšanas sistēmu, tādējādi, kur nepieciešams, atvieglojot atzīšanas procesu.

Latvija kopumā atbalsta svešvalodu prasmju nozīmi un mācīšanu, jo tā ir ne tikai viena no pamatprasmēm, kas ir nepieciešamas katram Eiropas iedzīvotājam mobilitātei, nodarbinātībai un personības attīstībai, kā arī ir būtisks starpkultūru dialoga pamatelements. Tomēr vēršam uzmanību uz dažādu svešvalodu apguves nozīmi globalizācijas apstākļos.

Latvija kopumā varētu atbalstīt tādas Eiropas studentu kartes ieviešanu, kas veicinātu studentu pārrobežu mobilitāti un piedāvātu ērtu veidu, kā uzglabāt informāciju par cilvēka akadēmiskajiem sasniegumiem, tomēr detalizētākam viedoklim būtu nepieciešama papildu informācija par šo priekšlikumu.

Latvija atbalsta dalībvalstu sadarbību digitālās izglītības jomā un savstarpēju pieredzes apmaiņu, t.sk. daloties ar informāciju par īstenotajiem pētījumiem un atziņām šajā jomā, kas sniegtu atbalstu gan politikas plānošanā un ieviešanā. Latvija īpaši atbalsta Eiropas platformas digitālajai augstākajai izglītībai attīstību Eiropas mērogā. Vienlaikus vēršam uzmanību, ka pašlaik nav izveidota kvalitātes nodrošināšanas sistēma digitāliem kursiem un studiju programmām augstākajā izglītībā. Tā kā digitālā mācīšanās ir jauna forma, nepieciešams apzināt un sekmēt zinātniskos pētījumus par digitālās mācīšanās ietekmi gan attiecībā uz kognitīvajiem procesiem un bērna/ jaunieša attīstību, gan kā digitālā izglītība ietekmē sociālās iemaņas un komunikācijas prasmes, kā arī citiem aspektiem.

Latvija uzskata, ka kiberdrošības un medijpratības jautājumiem un tēmām ir jābūt iekļautiem visu līmeņu izglītības programmās.

**2. Prezidentūras diskusiju dokumentu “Erasmus+ vidusposma izvērtējums un programmas turpmākā virzība pēc 2020. gada”** – politikas debates

Ievērojot *Erasmus+* programmas regulā Nr.1288/2013 noteikto, š.g. 31. janvārī EK ir pieņēmusi vidusposma izvērtējuma ziņojumu, kurā ņemta vērā arī iepriekšējā perioda ES izglītības programmu ietekme. Izvērtējums balstās uz visu *Erasmus+* dalībvalstu iesniegtajiem nacionālajiem ziņojumiem, kā arī neatkarīgā ārējā izvērtētāja veiktajiem ziņojumiem. Šajā ziņojumā EK skaidri norāda, ka ir nepieciešamas daudz lielākas investīcijas izglītībā un mācību mobilitātē. Piešķirtais budžets ik gadu tiek pilnībā apgūts, turklāt atvēlētie līdzekļi nav pietiekami, lai apmierinātu lielo pieprasījumu, jo programma aptver visus izglītības līmeņus un jomas mūžizglītības perspektīvā. Iegūtie rādītāji liecina, ka plašākā sabiedrībā *Erasmus+* tiek vērtēta augstāk nekā iepriekšējos periodos, uzskatot to par ļoti efektīvu, saskaņotāku un situācijai un vajadzībām atbilstošāku. Pamatojoties uz ieteikumiem, kādi izriet no dalībvalstu un ārējā izvērtētāja ziņojumiem, EK ir izvirzījusi priekšlikumus pārskatīt esošās *Erasmus+* programmas ieviešanu tā, lai varētu pilnībā īstenot tās potenciālu līdz 2020. gadam, kā arī apsvērt turpmākus uzlabojumus programmai pēc 2020. gada.

Eiropas izglītības telpas izveidei nepieciešamas lielākas investīcijas mācību mobilitātē, jo īpaši skolēnu, profesionālās izglītības audzēkņu un jaunatnes mobilitātes projektos. Tāpat nepieciešams, lai *Erasmus+* programma nākotnē nodrošinātu arvien iekļaujošāku izglītību, sasniedzot vismazāk aizsargātos izglītojamos un nodrošinot iespējas arī mazajām organizācijām.

Reaģējot uz aktuālām prioritātēm, būtu jāveicina *Erasmus+* kā inovāciju attīstības instrumenta loma, lai panāktu sistēmisku ietekmi. Ejot kopsolī ar digitālo attīstību, *Erasmus+* ieguldījums digitālajā izglītībā sekmēs Eiropas ekonomikas modernizāciju.

Diskusijām ir izvirzīti trīs jautājumi:

1. Kādi pasākumi būtu īstenojami, lai sekmētu lielāku dalību – gan pēc 2020. gada, gan arī esošās programmas atlikušajā periodā – jo īpaši no attāliem reģioniem, sociāli un ekonomiski mazattīstītiem reģioniem, kā arī lai iesaistītu dalībniekus no visa veida sociālekonomiskās vides un organizācijas ar nelielu kapacitāti?

2. Kādā veidā šī programma varētu dot lielāku ieguldījumu Eiropas inovācijas spēju stiprināšanā un mūsu spožāko prātu piesaistīšanā un reintegrācijā nākotnē?

3. Kā iespējams sekmēt sinerģijas un padarīt tās vairāk sistēmiskas, uzlabojot to izmantošanas iespējas starp *Erasmus+* un citiem instrumentiem, lai sekmīgāk novērstu nevienlīdzības, t.sk. attiecībā uz digitālo plaisu, ģeogrāfisko nošķirtību un ekonomiskās izaugsmes līmeņiem?

**Latvijas pozīcija:**

Latvija atbalsta Bulgārijas prezidentūras ES Padomē izvirzīto diskusija tēmu, tostarp gaidāmā nākamā ES daudzgadu budžeta priekšlikuma kontekstā, un piekrīt diskusiju dokumentā paustajam atzinīgajam *Erasmus+* programmas novērtējamam. Lēmums par piedāvāto finansējumu Erasmus+ ir jāpieņem kontekstā ar Latvijas interesēm par ES daudzgadu budžetu pēc 2020. gada.

Latvijas skatījumā *Erasmus+* programma ir vienīgais šāda apjoma un satura instruments, kas sniedz nozīmīgu ieguldījumu izglītības internacionalizācijā un konkurētspējā.

Latvija atzīmē, ka *Erasmus+* programma noteikti ir jāturpina pēc 2020. gada kā izglītības programma, neiekļaujot to kohēzijas un nodarbinātības politikās. Latvijai ir būtiski, ka arī turpmāk *Erasmus+* programmas mērķis ir modernizēt izglītību un sekmēt zināšanu un prasmju apguvi, t.sk. arī profesionālajā izglītībā.

Latvija īpaši pozitīvi vērtē decentralizētās *Erasmus+* starptautiskās mobilitātes aktivitātes augstākajā izglītībā (pamatdarbībā KA1) ar programmas valstīm, kā arī pauž interesi turpināt un paplašināt sadarbību ar partnervalstīm. Savukārt centralizētajās aktivitātēs pamatdarbībā KA2, Latvija uzskata, ka ir nepieciešams lielāks finansējums un, iespējams, daļēja projektu uzsaukumu decentralizācija un aktivitāšu konsolidācija varētu risināt šo nesabalansētību.

Latvija uzskata, ka programmai ir jāstiprina starpnozaru sadarbība, īpaši piesaistot biznesa sektoru, lai veicinātu inovāciju attīstību jaunatnes jomā. Radošajai domāšanai un inovatīvām pieejamām jākļūst par programmas horizontālajām prioritātēm. Projektu rezultāti labās prakses inovāciju jomā būtu jāpopularizē plašāk.

Sporta jomā kā būtisks *Erasmus+* programmas elements ir jāstiprina izglītība, it sevišķi izglītošanās sportā un ar sporta starpniecību, t.sk. jaunu prasmju apguvē, sportistu duālās karjeras veicināšanā un sporta speciālistu izglītotībā. Latvijas ieskatā būtu jāturpina stiprināt mazās partnerības principa tālāka ieviešana, kas ļauj resursu ziņā mazākām organizācijām pretendēt uz *Erasmus+* programmas atbalstu un sekmēt internacionalizāciju.

Latvija atbalsta nepieciešamību *Erasmus+* programmā vairāk iekļaut līdz šim mazāk pārstāvētas sabiedrības grupas. Organizācijām vai dalībniekiem no sociāli un ekonomiski mazāk attīstītiem reģioniem, jaunpienācējiem vai organizācijām ar zemāku kapacitāti programmā būtu jāparedz papildu atbalsta iespējas (t.sk. ar *Erasmus+* programmas finansējumu) pieteikuma sagatavošanai un projekta īstenošanai, maksimāli izmantojot e-risinājumus.

**Saskaņošana**

Pozīciju projekti ir saskaņoti ar Ārlietu ministriju, Kultūras ministriju, Labklājības ministriju, Finanšu ministriju, Vides aizsardzības un reģionālās attīstības ministriju.

**Latvijas delegācijas sastāvs**

Delegācijas vadītājs: Izglītības un zinātnes ministrijas valsts sekretāre Līga Lejiņa.

Delegācijā: Izglītības un zinātnes ministrijas ministra biroja vadītājs Andis Geižāns, Izglītības un zinātnes ministrijas nozares padomniece Santa Ozoliņa

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

12.02.2018. 10:09

1328

Andžāne, 67047979

[agnese.andzane@izm.gov.lv](mailto:agnese.andzane@izm.gov.lv)